Marco Verratti mistenni jissejjaħ għall-Italja kontra l-Isvizzera nhar l-Erbgħa Il-playmaker tal-Italja, Marco Verratti, lagħab 20 minuta f'logħba ta' ħbiberija kontra t-team ta' Pescara Primavera u mistenni jissejjaħ kontra l-Isvizzera nhar l-Erbgħa. Verratti tilef il-logħba tal-ftuħ tal-Euro 2020 b'injury fl-irkoppa li sofra f'waħda mill-aħħar logħbiet tal-istaġun ma' PSG. Roberto Mancini inkludieh fl-iskwadra tal-Euro 2020 tal-Azzurri għalkemm kien jaf li l-midfielder ma kienx ikun disponibbli għall-ewwel logħob tal-fażi tal-gruppi. Madankollu, il-player ta' 28 sena ngħaqad ma' sħabu għal 20 minuta f'logħba ta' ħbiberija kontra t-team ta' Pescara Primavera f'Coverciano, nhar il-Ħadd. Verratti jista' jkun disponibbli kontra l-Iżvizzera fit-tieni logħba tal-fażi tal-gruppi nhar l-Erbgħa, iżda mhux probabbli li jkun qed jibda l-logħba. Manuel Locatelli mistenni jibda f'nofs il-ground flimkien ma' Jorginho u Nicolò Barella kontra l-Isvizzeri, filwaqt li Alessandro Florenzi se jitlef il-logħba minħabba injury fil-pexxul u minfloku mistenni jibda Giovanni Di Lorenzo.